ભારત સરકાર તરફથી 200 રૂપિયાની નવી નોટની જાહેરાત કરવામાં આવી છે . 25મી ઓગસ્ટથી આ નવી નોટોને લોકો માટે જાહેર પણ કરવામાં આવશે . ભારતીય રિર્ઝવ બેંકની વેબસાઇટ પર જાહેર નોટિફિકેશન મુજબ 200 રૂપિયાની આ નવી નોટ 25 ઓગસ્ટે જાહેર થશે . સુત્રોની માનીએ તો 200 રૂપિયાની નોટના 50 કરોડ જેટલા બંડલને બજારમાં શરૂઆતમાં લાવવામાં આવશે . જો કે 200 રૂપિયાની નવી નોટ આવતા કેશની લેવડ દેવડમાં સરળતા રહેશે . વળી અત્યાર સુધી 100 રૂપિયા અને 500 રૂપિયાની વચ્ચે કોઇ નોટ ઉપલબ્ધ નહતી . તો 200 રૂપિયાની નવી નોટ આવવાથી આ મુશ્કેલી પણ ઓછી થશે . નોટબંધી પછી સરકાર દ્વારા કાળા નાણાંને રોકવામાં માટે અનેક પ્રયાસો કરવામાં આવ્યા છે . જેના ભાગરૂપ જ આ 200 રૂપિયાની નવી નોટ જાહેર કરવામાં આવી છે . જો કે ભારતીય સ્ટેટ બેંકના ગ્રુપ ચીફ ઇકોનોમિસ્ટ સૌન્ય કાંતિ ધોષે જણાવ્યું કે મોટી સંખ્યામાં નવી નોટો બજારમાં આવતા સામાન્ય નાગરિકની મુશ્કેલીઓ વધી શકે છે . 2000 રૂપિયાની નવી નોટની જેમ નકલી નોટોની મુશ્કેલી 200 રૂપિયાની નવી નોટને પણ વેઠવી પડી શકે છે . જે લોકોની મુશ્કેલી વધારશે .